b'\n_START_ARTICLE_\nAfrikantaateli\n_START_SECTION_\nKuvaus\n_START_PARAGRAPH_\nAfrikantaateli muodostaa usein tihe\xc3\xa4n pensasmaisen kasvuston, josta kasvaa useampia runkoja. Puu kasvaa yleens\xc3\xa4 7,6\xe2\x80\x9315 metri\xc3\xa4 korkeaksi. Ruskeat rungot yleens\xc3\xa4 kaareutuvat poisp\xc3\xa4in kasvuston keskustasta. Afrikantaatelin ulkon\xc3\xa4k\xc3\xb6 voi olla kuitenkin vaihteleva. Jotkin yksil\xc3\xb6t ovat esimerkiksi vain yksirunkoisia. Rungon kruununa on v\xc3\xa4ritykselt\xc3\xa4\xc3\xa4n tummanvihre\xc3\xa4st\xc3\xa4 keltavihre\xc3\xa4\xc3\xa4n olevia liuskoihin jakautuneita lehti\xc3\xa4. Lehdet ovat 2,4\xe2\x80\x934,5 metri\xc3\xa4 pitki\xc3\xa4 ja noin 0,9 metri\xc3\xa4 leveit\xc3\xa4 ja kaareutuvat maata kohti._NEWLINE_Afrikantaateli on kaksikotinen kasvi. Heteet tuottavat runsaasti siitep\xc3\xb6ly\xc3\xa4, ja oranssin ruskeat hedelm\xc3\xa4t kypsyv\xc3\xa4t my\xc3\xb6hemmin. Ovaalinmuotoiset hedelm\xc3\xa4t ovat pienemm\xc3\xa4t kuin v\xc3\xa4limerentaatelin.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nAfrikantaatelia kasvaa luonnollisesti l\xc3\xa4hes koko Afrikassa Etel\xc3\xa4-Afrikasta Egyptiin. Sen luonnollisiin elinymp\xc3\xa4rit\xc3\xb6ihin kuuluvat jokien rannat ja suot, mutta sit\xc3\xa4 kasvaa satunnaisesti my\xc3\xb6s ruohikoilla, joissa pohjavesi on tarpeeksi korkealla.'